b'\n_START_ARTICLE_\nTheodor Kima\n_START_PARAGRAPH_\nTheodor Kima (9. aprill 1899 Tartu \xe2\x80\x93 17. veebruar 1980 Berliin) oli eesti arst._NEWLINE_Ta l\xc3\xb5petas aastal 1916 Tartu Aleksandri G\xc3\xbcmnaasiumi ja asus samal aastal \xc3\xb5ppima Tartu \xc3\x9clikooli arstiteaduskonda, kuid stuudium katkes aastal 1917. Vabaduss\xc3\xb5jast v\xc3\xb5ttis ta osa aastatel 1918\xe2\x80\x931920 Balti pataljoni koosseisus. \xc3\x95pingud arstiteaduskonnas j\xc3\xa4tkusid aastal 1920 ja aastal 1924 l\xc3\xb5petas ta \xc3\xbclikooli arsti astme v\xc3\xa4\xc3\xa4rilisena cum laude. Akadeemiliselt kuulus ta korporatsiooni Fraternitas Academica._NEWLINE_Aastal 1925 oli ta Ahjas jaoskonnaarstiks. Aastatel 1926\xe2\x80\x931930 t\xc3\xb6\xc3\xb6tas ta Vana-T\xc3\xa4nassilmas jaoskonnaarstina. Aastal 1930 asus ta Viljandisse, kus t\xc3\xb6\xc3\xb6tas eraarstina laste- ja sisehaiguste erialal. Ta oli aastast 1926 Viljandi Eesti Arstide Seltsi liige._NEWLINE_Aastal 1941 lahkus ta abikaasaga Saksamaale. Aastatel 1941\xe2\x80\x931942 t\xc3\xb6\xc3\xb6tas ta Neuenburgi kreisihaiglas Poola aladel. Aastatel 1942\xe2\x80\x931945 t\xc3\xb6\xc3\xb6tas ta Brombergis (praegu Bydgoszcz, Kujawy-Pomorze vojevoodkonnas Poolas). Aastatel 1948\xe2\x80\x931952 oli ta Mecklenburgi Tervishoiuministeeriumis osakonnajuhatajaks. Aastatel 1952\xe2\x80\x931965 oli ta Saksa Demokraatliku Vabariigi Tervishoiuministeeriumi epideemiate vastu v\xc3\xb5itlemise osakonna juhataja ning aastast 1965 oli ta samas n\xc3\xb5unik-epidemioloog. _NEWLINE_Dr. Theodor Kima suri aastal 1980 Berliinis.\n_START_SECTION_\nIsiklikku\n_START_PARAGRAPH_\nTema isa oli vaimulik Gustav Kima. Tema abikaasa Beate K\xc3\xa4the isa William Oskar Hertel ja vend Ernst Wilhelm Hertel olid arstid.'